Chabařovice

Chabařovice ( Karbitz) je městačko na sewjeru Čěskeje, kotrež słuša k Wusčanskemu krajej.

 Geografija 
 Połoženje 
Chabařovice nadeńdźe so sydom kilometrow sewjerozapadnje měšćanskeho centruma Wusćow při rěčce Ždírnický potok a přisłuša Wusčanskemu wokrjesej.

 Gmejnske dźěle 
Gmejna Chabařovice wobsteji z gmejnskeju dźělow Chabařovice a Roudníky.http://www.uir.cz/casti-obce-obec/568007/Obec-Chabarovice Sydlišća w gmejnje su Chabařovice, Roudníky, Vyklice a Zalužany.

 Stawizny 
mini|upright|left|Radnica w Chabařovicach
Sydlišćo při južnej kromje Rudnych horin naspomni so w lěće 1352 k prěnjemu razej jako Kagrnitz a běše tehdy wosadna wjes w Riesenburgskim knjejstwje.

W lěće 1426 wotmě so mjez Chabařovicami a Trmicami při hórce Na Běhání Bitwa pola Wusćow mjez Husitami a němskimi ryćerjemi.

Karbitz měješe znajmjeńša z 1520 měšćanske prawo a dósta 1549 wot romsko-němskeho kejžora Ferdinanda I. prawo na měšćanski wopon a pječat.

Wot lěta 1740 hač do 1997 wudobywachu we wokolinje Chabařovic brunicu. Z wotkryćom brunicowych jamow južnje města zničichu so někotre tamniše wjeski a Chabařovice stachu so z hórniskim sydlišćom, kotrež dósta w lěće 1858 dwórnišćo při čarje z Wusćow do Teplic. Z Wusćemi bě město wot 1928 hač do 1964 přez tramwajku zwjazane.

Něhdyša brunicowa jama słuži wot lěta 2015 jako 2,5 kilometrow dołhi jězor „Milada“ wočerstwjenju. 

 Zajimawostki 
 historiska radnica, natwarjena 1609
 Cyrkej Marijineho narodźenja z lěta 1352
 Cyrkej swj. Wjacsława w Roudníkach
 pomnik bitwy pola Wusćow
 pomnik za Handrija Prokopa

 Wosobiny 
 Ehrenfried Patzel (1914–2004), čěskosłowakski kopar
 Emmy Loose (1914–1987), awstriska komorna spěwarka
 Theo Braun (1922–2006), awstriski moler a grafikar

 Literatura 
 Gustav Simon: Geschichte der Stadt Karbitz und ihrer Umgebung. Ein Beitrag zur Geschichte unserer Heimat. Swójski nakład, Karbitz 1922.

 Wotkazaj 

 Oficielna webstrona

 Žórła 

Kategorija:Prěnje naspomnjenje 1352